arnastofnun/IGC-2024 huggingface dataset:
Engin staðfesting

Hugsanleg tengsl Björgólfanna við mafíuna í Sankti-Pétursborg og morð á keppinautum þeirra í ölinu þar í borg er ekki ný frétt í Extrabladet. Hún var í brezka blaðinu Guardian fyrir ári og fékk þá umfjöllun í DV. Ekki var þá neitt handfast um tengslin í þessum fréttum, aðeins leiddar að þeim daufar líkur. Fréttin getur verið stór í Extrabladet ári síðar, því að Danir vissu ekkert um þetta hugsanlega samhengi. En hún bætir engu við það, sem áður var sagt um Björgólfana, bjórinn og mafíuna í Sankti-Pétursborg. Spennandi væri hins vegar birting gagna eða viðtala, sem staðfestu gruninn.
Eiga þeir ekki börn?

Sú framtíð, sem Hannes Hólmsteinn býður okkur, svo og þingmenn á borð við Birgi Ármannsson og Sigurð Kára Kristjánsson er þessi: Er barnabörn okkar verða komin til vits og ára, mun sjórinn ganga á land á Reykjavíkursvæðinu og öðrum kaupstöðum. Fiskistofnar verða þá horfnir og Kárahnjúkavirkjun orðin vatnslaus vegna hvarfs Vatnajökuls. Sífelld fárviðri munu ganga yfir landið og stærsti hluti ríkistekna fer í að reyna að hamla gegn hruni vistkerfis þjóðarinnar. Höfðingjar frjálshyggjunnar hafna viðvörunum um vanda vistkerfisins. Eiga þeir engin börn eða er þeim sama um þau?.
Sólskin í vestri

Sólskinslögin í Bandaríkjunum eru betri en upplýsingalögin hér, að minnsta kosti í framkvæmd, þótt orðalagið sé svipað. Þar eru fé og eignir ekki talin til einkamála. Þar flettir hver sem er í bifreiðaskrám og fasteignaskrám og getur leitað að eignum eftir kennitölum eiganda. Fjölmiðlar eru ókeypis beintengdir slíkum skrám. Því koma fjárglæfrar þar daglega í ljós, en ekki hér. Enda er þar notast við svonefnt lýðræði, en hér ríkir embættaveldi, verndað af Persónuvernd og Úrskurðarnefnd um upplýsingalög. Þar eru fjármál flokka og frambjóðenda öllum opin, en harðlæst hér á landi aumingjanna.
Búsetan í voða

Þessa dagana hrúgast upp skýrslur, sem sýna, að mannkynið er að eyðileggja búsetuskilyrði sín á jörðinni. Út kom skýrsla á vegum brezku stjórnarinnar, önnur á vegum World Wildlife Fund og hin þriðja á vegum Evrópusambandsins. Allar eru þær nokkurn veginn samhljóða, segja loftslagsbreytingar af mannavöldum eins hættulegar og græningjar hafa sagt. Yfirborð hafsins muni hækka og sjór ganga á land, fárviðrum muni fjölga, erfðabreytt matvæli valda vandræðum og hafið verða að sorphaug. Aðeins villtustu frjálshyggjumenn og trúarofstækismenn vefengja þessar viðvaranir.
Fáviti í glerinu

H.D.S. Greenway segir í Boston Globe, að Bandaríkin hafi ráðist inn í Írak eins og “fáviti” í glervörubúð. Hann viti ekki, hvort hann eigi að hlæja eða gráta út af “ömurlegri” framgöngu Bandaríkjanna. Hann bendir á nýjar bækur, sem segja sömu sögu um algert skilningsleysi ráðamanna Bandaríkjanna á því verkefni, sem þeir tóku sér fyrir hendur og fengu bjána í öðrum löndum til að fylgja, þar á meðal ríkisstjórn Íslands. “Við hefðum ekki stutt innrásina, ef við hefðum vitað um veruleikann,” segir hver ráðherra Íslands á fætur öðrum. Ætla menn svo ekkert að gera með sannleikann?
Rannsóknafréttir

Fréttin um kynjamismun í fótboltapeningum fór eins og eldur í sinu um þjóðfélagið. Rannsóknarfrétt Henrys Birgis Gunnarssonar í Fréttablaðinu var pottþétt vel unnin, enda hefur enginn getað dregið tölurnar í efa. Knattspyrnusambandið stóð á gati með framkvæmdastjórann týndan úti í Englandi. Mikill munur er á þessari rannsókn og rannsókn Extrabladet í Kaupmannahöfn á íslenzkum umsvifum þar í bæ. Að svo miklu leyti sem hægt er að skilja fréttirnar, virðast þær ekki segja neitt merkilegt eða nýtt. Eftir stendur ómarkviss rannsókn og rambandi texti hjá Extrabladet, ónýtt fréttamál.
Andstæðingar flokks

Egill Helgason hitti sem oftar naglann á höfuðið, þegar hann vakti athygli á þeim plagsið í Sjálfstæðisflokknum að kalla þá “andstæðinga”, sem styðja ekki flokkinn. Það er eins og flokkurinn sé í styrjöld “à la Bush”, en ekki í pólitík. Þingmaðurinn, sem mest notar orðið “andstæðingar”, er auðvitað Björn Bjarnason, sem hugsar eins og liðþjálfi, vill stofna öryggissveitir og herlögreglu. Hann telur eðlilegt, að þeir, sem hafa verið ósammála honum í pólitík, hafi verið hleraðir, af því að þeir hafi verið hættulegir öryggi ríkisins og séu það kannski enn. Þetta heitir vænisýki á fínu máli.
Mótmæla prófkjörspriki

Þá er kjaftshöggið komið. Tuttuguogfimm vestræn ríki og Evrópusambandið hafa mótmælt sameiginlega hvalveiðum Íslendinga. Þessu fylgja að vísu engar hótanir um framhaldið, enda er Evrópa friðarálfa. En þetta sýnir pólitíska samstöðu vestrænna ríkja gegn Íslandi í máli þessu. Samstöðu, sem rýrir virðingu Íslands á fjölþjóða vettvangi. Til hvalveiða var stofnað fyrirvaralítið í haust. Það var án samráðs við mikilvæga aðila og án undirbúnings af hálfu ráðuneytis og Hvals. Einar K. Guðfinnsson ráðherra var bara að ná sér í prik á Vesturlandi og Vestfjörðum fyrir prófkjörið.
Í þágu ríkra

Fjármagnstekjuskatturinn eykur ójöfnuð í þjóðfélaginu. Ríka fólkið borgar 10% af tekjum sínum í skatt, en launafólk borgar 38%. Lífeyrir fólks, sem er að hluta af sömu rót fjármagnstekna og tekjur ríka fólksins, er skattlagður 38%, þótt tekjur ríka fólksins séu aðeins skattlagðar 10%. Sveitarfélög fá ekkert af tekjum ríka fólksins, aðeins af tekjum launafólks og eftirlaunafólks. Þetta er réttlætið á Íslandi í dag. Í skjóli heimsku og sinnuleysis kjósenda er rekin róttækt hægri sinnuð skattastefna sem hossar ríkum á kostnað fátækra.
Bretar sjá ljós

Brezka ríkisstjórnin hefur áttað sig á, að ódýrara er að grípa núna til aðgerða gegn loftslagsbreytingum, heldur en að rífast við Fiskifélagið, Björn Lomborg og George W. Bush um, hvort það sé brýnt. Þingmenn Íhaldsins þora ekki lengur að tala gegn aðgerðum. Ljóst er, að ný Kyoto-bókun þarf að taka við af hinni fyrri, áður en hún rennur út. Líklega þurfa Bandaríkin að vera með í þessum öðrum áfanga, þau bera ábyrgð á fjórðungi allrar mengunar í heiminum. Einnig þarf þriðji heimurinn að koma til skjalanna, eftir að hafa sloppið billega í fyrsta áfanga. Sjáið tillögu í

Guardian.
Sófablaðamennska

Sófablaðamennska hefur verið öflug á þessu ári. Hún felst í að þáttastjóri hefur tvo viðmælendur í sófanum hjá sér. Stundum eru þeir sammála og er þá annar fórnardýr einhverra örlaga og hinn er vandamálafræðingur, sem glímir við örlög annarra. Stundum eru þeir ósammála, eru þá fulltrúar tveggja skoðana og hvína þá oftast hátt í sófanum. Stundum er þáttastjórinn illa innrættur, lætur þá frambjóðendur í prófkjöri koma fram og sannfæra okkur um, að þeir eigi ekki erindi á þing. Sófablaðamennska er þolandi í næmu hófi, en oft hefur hún verið yfirþyrmandi á þessu ári.
Grænir skattar

Þótt grænir skattar á bílum séu háir í mynd benzínverðs, þarf að hækka þá enn frekar til að afla fjár gegn loftslagsbreytingum. Enn brýnna er að leggja græna skatta á flugfarseðla í sama skyni. Nánast allir fræðimenn á sviði loftslags eru orðnir sannfærðir um, að mannkynið sé að stefna vistkerfinu í óefni. Aðeins róttækustu hægri sinnar að hætti George W. Bush spyrna enn við fótum. Grænir skattar verða vafalítið fljótlega teknir upp í Bretlandi, hvort sem kratar eða íhald verða við völd. Íslendingar þurfa fyrr en síðar að feta sömu braut.
Bush eldri

George Bush sagði: “Líf hermanna væri á mína ábyrgð, ef ég bryti fjölþjóðasamninga, … sýndi styrk okkar og færi alla leið til Bagdað. Við mundum verða hernámslið, Bandaríkin í arabísku landi, með enga bandamenn okkur við hlið. Það hefði verið skelfilegt.” Bush eldri sagði þetta árið 1999. Hann lýsir þarna fyrirfram og nákvæmlega verkum sonarins, sem hafa reynzt vera skelfileg. Himinn og haf er milli stjórnarhátta Bush hins eldra, sem var hefðbundinn pólitíkus, og Bush hins yngra, sem er pólitískur bjáni og telur sig vera hendi guðs.
Viðkunnanlegri

Vegna prófkjörsins verða framboðslistar Sjálfstæðisflokksins í Reykjavík viðkunnanlegri í vor en þeir voru síðast. Guðlaugur er viðkunnanlegri en Björn, sem var orðinn markaður af þráhyggju, heift og hernaðarbrölti. Guðfinna og Illugi eru viðkunnanlegri en frjálshyggjugaurarnir Sigurður Kári og Birgir. Síðast en ekki sízt er Geir mun viðkunnanlegri en Davíð, sem var búinn að vera of lengi við völd. Kannski leggjast vistkerfsmál skár í flokkinn en áður. Hins vegar er ofmælt, að hlutur kvenna sé merkilegur þarna, sennilega sá lakasti hjá nokkrum flokki hér á landi.
Miðar á miða ofan

Líklega að fyrirmælum Lýðheilsustöðvar eru límdir íslenzkir miðar á bandaríska matvöru, beint ofan á innihaldslýsinguna. Þess vegna sjáum við ekki greinargóða innihaldslýsingu á matnum, heldur mjög svo stytta útgáfu á íslenzku. Við sjáum ekki lengur sykurinnihaldið, svo að við sjáum ekki lengur, að morgunkornið er að hálfu leyti sykur. Við sjáum ekki magnið af mettuðum fitusýrum og ekki heldur magnið af ein-ómettuðum fitusýrum. þarna er unnið gegn uppfræðslu þjóðarinnar um hættulegt innihald matvöru.
Engin nýbúastefna

Ríkisstjórnin hefur ekki gert ráðstafanir í kjölfar mikils innflutnings útlendinga. Hún hefur enga nothæfa áætlun um íslenzkukennslu og tímir ekki einu sinni að styðja við bakið á Alþjóðahúsi. Hún lætur sér nægja að sofa á öldufaldi hagvaxtar, sem stafar af nýbúum. Hún flýtur sofandi að feigðarósi. Ríkisstjórn með viti mundi veita stórfé til að reyna að laga fólk að íslenzkum staðháttum, tungumáli, siðum og venjum. Hún mundi reyna að hindra aðstæður, sem við höfum séð hvarvetna erlendis að leiða til spennu milli innfæddra og innfluttra.
Verra en hjá Borat

Er Kasakstan eins og Borat lýsir því?

Carole Cadwalladr hjá Observer flaug þangað til að kanna, hvort landið sé eins og Sacha Baron Cohen lýsir því í grínmynd sinni. Hún komst að raun um, að þar drekka menn ekki hrossahland, heldur gerjaða hrossamjólk, sem er á bragðið eins og hrossahland. Hún komast að raun um, að þar hata menn ekki gyðinga, heldur er bara illa við þá. Kakan á kaffihúsinu heitir Negri í rjóma. Henni fannst landið nánast skelfilegra en Borat lýsir. Þar ræður ríkjum einræðisherrann Nursultan Nasarbajev, sem hefur komið ógrynni fjár á erlenda bankareikninga.
600 reiðleiðir

Landssamband hestamannafélaga samþykkti samhljóða á landsfundi í gær, að mæla við félagsmenn með

reiðleiðasafni mínu á vefnum. Það telur rúmlega 600 reiðleiðir, sumpart leiðir, sem ég og aðrir höfum farið, sumpart leiðir af nýlegum kortum, en mestanpart leiðir upp af aldargömlum kortum danska sjóhersins. Þau eru frábær heimild um samgöngur landsmanna fyrir hundrað árum og sýna ýmsa flokka reiðleiða. Landsþingið hvatti félagsmenn til að senda mér viðbætur og fleiri leiðir, svo að þetta safn megi verða almennt, enda er það aðgengilegt öllum á veraldarvefnum.
Lásu ekki Hannes

Enn ein skýrslan varar við sukki mannsins með gjafir náttúrunnar. Sir Nicholas Stern, fyrrverandi aðalhagfræðingur Alþjóðabankans, fer fyrir hópi vísindamanna, sem segir, að fjárhagslega óbærilegt verði fyrir mannkyn að spyrna við fótum, ef aðgerðir tefjist enn. Ef strax verði farið að minnka útblástur gróðurhúsalofttegunda, muni fyrirtæki hins vegar græða. Skýrslan lítur hagfræðilegum augum á vandann. Meðal höfundanna er aðalráðgjafi brezku stjórnarinnar í vísindum, Sir David King. Samkvæmt henni verður strax að minnka útblástur. Höfundarnir hafa ekki lesið Hannes Hólmstein.
Hringurinn þrengist

Smám saman er að koma í ljós, að leyniþjónustur sumra Evrópuríkja hafa vitað um fangaflutninga CIA til pyndingabúða og sumar aðstoðað stofnunina við að grípa menn. Hringurinn þrengist um ýmsa menn, til dæmis yfirmann ítölsku leyniþjónustunnar, sem nú hefur verið opinberlega ákærður. Einnig þrengist hringurinn um flugvallarstjóra, til dæmis yfirmann Prestwick flugvallar í Skotlandi. Einnig hefur Evrópusambandið fundið, að stjórnin í Rúmeníu útvegaði pyndingabúðir. Í sumum ríkjum bunu bönd berast að lögregluráðherrum. Leyniþjónusta á Íslandi mundi lenda í svona ógöngum.
Hleruð sóknarnefnd

Nýjasta fréttin af hlerunum hér á landi er, að eiginkona prestsins fræga í Garðasókn hafi notað aðstöðu sína sem aðstoðaryfirlögregluþjónn hjá ríkislögreglustjóra til að hlera fundi sóknarnefndar. Við vissum áður af fréttum, að hleranir hafa rásað út um víðan völl, en við heyrðum ekki fyrr, að þær hafi verið stjórnlausar með öllu. Tímabært er, að ráðherrarnir Geir og Grani láti af varnarstríði í þessu máli, viðurkenni þörf á gegnsæi og sætti sig við, að hleranir fyrr og síðar fari í óhlutdræga rannsóknanefnd.
Helvíti í Írak

Saddam Hussein gerði margt ljótt í Írak, en landið breyttist ekki í helvíti fyrr en herir Bandaríkjanna og Bretlands komu til skjalanna með stuðningi stríðsfúsrar ríkisstjórnar Íslands. Um 600.000 þúsund manns hafa verið myrt á valdatíma hernámsins. Stríðsmenn heimsveldanna virðast telja sig vera að vinna hug og hjörtu fólks með því að láta drepa það. Þreytt heimsveldin heimta nú, að forseti Íraks friði landið á 18 mánuðum. Eða hvað? Ætla þau ella að flýja eða frelsa afganginn af þjóðinni með því að drepa hann?
“Misskilningur”

Björn Ingi Hrafnsson borgarfulltrúi telur andstöðu við ráðagerðir um landfyllingar vera á misskilningi byggðar. Sá er munur á honum og fyrra húsbúnda hans, að Halldór Ásgrímsson taldi sérhverja andstöðu við sjónarmið sín vera á MIKLUM misskilningi byggða. Hvort tveggja er hugtakabrengl hjá þeim félögum. Ef menn segja landfyllingu vera svo vitlausa, að ekki taki því að ræða hana, þá er ekki um misskilning að ræða, heldur um andstöðu við hugmynd. Mér er hulið, hvernig orðið misskilningur getur sí og æ þvælst fyrir í stíl pólitíkusa, raunar fleiri en þessara tveggja.
Óforbetranlegir

Sumum finnst fangelsi vera til refsingar, öðrum finnst það vera til betrunar. Réttast er að telja það vera til brotthvarfs. Hún losar okkur við afbrotamann um tíma. Því verra sem afbrotið er, þeim mun lengur losna menn við hann. Flestir eru óforbetranlegir, lagast ekki með vandamálafræði. Margir ganga lausir, þótt þeir séu hættulegir umhverfinu. Frægasti vandinn er Steingrímur Njálsson, sem fær gefna farsíma hjá vandamálafræðingum til að hrella börn með líflátshótunum. Ekkert þýðir að hringja í lögguna út af manni, sem trúir á Hjálmar Árnason og ætti að sitja inni til lífstíðar.
Kjarnorkulekinn

Norðurhöfum er vandi á höndum af völdum rússneskra atómskipa, kafbáta og ísbrjóta, sem grotna í Barentshafi. Þar er notuðu eldsneyti er fleygt í sjóinn. Allt líf er horfið úr Andreeva-flóa af völdum kjarnorkunnar. Aldrei mun nokkur fiskur synda þar. Með tímanum með lekinn aukast. Þetta er þekktur vandi, sem kostar fjóra milljarða dollara að leysa. Slíkir peningar eru ekki til í Rússlandi, þar sem auðmenn hafa stolið öllu steini léttara. Þetta er gott dæmi um, að oft ráðast menn í verk, sem hafa ófyrirsjáanleg langtímaáhrif og ólæknanlegan skaða, samanber Kárahnjúka.
Antoinette nútímans

George W. Bush er Marie Antoinette nútímans segir Caroline Weber í International Herald Tribune í tilefni nýrrar bíómyndar um kerlinguna eftir Sofia Coppola. Myndin sýnir ungar konur í endalausum leikjum í Versölum án nokkurs skilnings á, að kóngapakkið var að sliga þjóðina, sem bylti kerfinu og tók hausinn af Antoinette. Hvergi í myndinni sést veruleikinn að baki leikjanna í Versölum, þar sem enginn efast um rétt sinn til að leika sér. Rétt eins og vanhæfur Bush efast ekki um rétt sinn til að leika sér að alþjóðamálum, heyja stríð út og suður og rústa heilu þjóðirnar.
Hleranamálið stækkar

Ráðherrar Sjálfstæðisflokksins njóta ekki trausts til að ná þjóðarsátt um hleranir. Málið stækkar ört. Góðborgarar hafa verið hleraðir holt og bolt, án þess að neitt hafi fundizt. Þeir hafa ekki fengið syndakvittun og ekki verið beðnir afsökunar. Grunsemdir hafa farið á prent um ólögmætar hleranir óskjalfestar, til dæmis í skjóli hlerana í fíkniefnamálum. Ríkið hefur látið brenna njósnagögn, sem þekkist hvergi á siðuðu bóli nema í Bandaríkjunum, þegar Nixon forseti var að hrökklast frá völdum. Boðskapur Geirs og Björns dugar skammt í svona stóru máli.
Fasismaþráður okkar

Margir telja fjölmiðlum bera skylda til að skammta aðgang að fréttum og umræðu á þann veg, að óæskilegar skoðanir komi ekki fram, til dæmis ekki stuðningur við neyzlu fíknifefna. Afar skammt er frá þeirri séríslensku skoðun yfir í að telja fjölmiðlum bera skylda til að hindra óæskilegar skoðanir á margvíslegum vandamálum fólks, á þjóðfélagsmálum almennt og á pólitíkinni sjálfri. Sem oftar kemur í ljós stinnur fasismaþráður (Stétt með stétt) með þjóðinni, þar sem öllum er talin bera skylda til að standa vörð við félagslegan réttrúnað hvers tíma.
Úr augsýn – úr minni

Handhafar hins opinbera eftirlits með félagslegum réttrúnaði, svo sem biskupinn, eru ekki sáttir við, að einkennileg hegðun drukkinnar músar sé nefnd í samræmdu prófi í íslenzku og að spurt sé þar, hvort í henni felist ofdrykkja eða hófdrykkja. Þeir telja slíkt umræðuefni ekki henta níu ára börnum. Eftirlitsfólk telur happasælla að reyna að fela umræðuefnið, svo að það komi mönnum ekki í hug. Um þetta gildir enska spakmælið: Out of sight, out of mind. Allt væri svo miklu fegurra og ljúfara, ef við gætum bara lokað skilningarvitunum.
Víð túlkun orkuvarga

Komið hefur í ljós, að orkumenn túlka rannsóknaleyfi svo vítt, að þeir hefja umfangsmiklar framkvæmdir á slíkum grundvelli og framleiða jafnvel orku til sölu. Rannsóknaleyfi getur því leitt til skemmda á náttúruperlum, sem þá er orðið of seint að verja, er kemur að framkvæmdaleyfi. Orkuveita Reykjavíkur nú að skakast með vegi og borplön um Skarðsmýrarfjall og Hverahlíð, án þess að löglegt framkvæmdaleyfi sé til. Skipulag ríkisins hefur óskað eftir greinargerð um þennan framúrakstur Ölvushrepps og Orkuveitunnar, en hefur engar skýringar fengið. Orkuvargar vaða bara fram.
Slæða, hetta, gleraugu

Slæða íslamskra kvenna er sums staðar bönnuð í Evrópu, í seinni tíð einkum af því að fólki finnst óþægilegt að sjá ekki viðmælendur sína. Því er ekki einfalt að bera slæðuburð saman við krossburð. Skartgripir á borð við krossa fela ekki andlit fólks. Hins vegar má bera slæðurnar saman við hettupeysur ungmenna, sem sums staðar eru bannaðar í verzlunum, því að þær hindra, að þjófar þekkist í öryggismyndavélum. Hugsanlega má einnig bera þær saman við sólgleraugu, sem einnig eru notuð til að leynast. Ljóst er, að nærtækt er fyrir lögbrjóta að leynast undir kufli og slæðum íslams.
Herkostnaður fáokunar

Við borgum 7000 krónur á mánuði fyrir rafmagn, því að við niðurgreiðum landníð Landsvirkjunar í þágu áliðnaðar. Við borgum 6000 krónur fyrir hratt ADSL og morð fjár fyrir GPRS vegna fáokunar í símabransanum. Við borgum meira en aðrar þjóðir fyrir mjólkurvörur, kjöt og grænmeti, af því að við höldum úti einokun í vinnslu landbúnaðarafurða. Herkostnaður af óeðlilegum viðskiptum hér á landi er gífurlegur á hvert heimili landsins. Ríkið á að sjá um að koma á samkeppni í stað fáokunar og hafa á meðan eftirlit gegn misnotkun á aðstöðu til einokunar og fáokunar.
Jeppagengið rekið

“Jeppagengi” er minningarorð utanríkisráðherra um Íslendinga, sem sagðir voru sinna svokallaðri “friðargæzlu” í Afganistan og lentu í hrakningum í teppabúð í Kabúl. Jeppagengin hafa ekki hagað sér eftir væntingum síðustu misserin, úr því að nú er búið að reka þau. Í staðinn eiga að koma hjúkkur og vandamálafræðingar, enda er slíkt fólk líklegra til friðar en fullir jeppar af breiðgengum og ofvöxnum unglingum með hríðskotabyssur. Gott var að afskaffa þá, áður en meiri vandræði hlytust. Hitt er svo verra, að aukinn ófriður er í Afganistan og aukin hætta á ferðum fyrir hjúkkur.
Stjórnlausar hleranir

Þegar einhver hefur árangurslaust verið hleraður, þarf að hætta, segja honum frá málinu og biðja hann afsökunar. Það eru venjulegir mannasiðir. Sjö árum eftir að bent var á þessa nauðsyn hér á landi hefur ekki verið komið á fót slíku uppgjörskerfi. Þegar Björn Bjarnason stríðsráðherra er spurður, hverju þetta sæti, vísar hann bara í frumvarpdrög um sakamál, sem hann lagði fram í september. Hann hefur ekki áhuga á virðingu þeirra, sem hafa verið hleraðir að ástæðulausu. Og enginn í ráðuneyti hans fæst um að upplýsa, af hverju gögn um hleranir voru brennd í sumarbústað.
Kunna ekki sátt

Ef ég væri að undirbúa öryggisgæzlu og njósnir á Íslandi vegna hryðjuverka, mundi ég reyna að hafa sátt um málið. Ég mundi opna fortíðina, finna út hvers vegna skjöl voru brennd í sumarbústað og biðja alla afsökunar, sem hafa verið hleraðir að ástæðulausu. Stjórnvöld, sem kunna enga mannasiði, eru ófær um að skapa hér á landi samkomulag um hermennsku og njósnir. Þau eru svo krumpuð, að þau treysta sér ekki einu sinni til að skoða fortíðina að hætti Norðmanna. Allar tilraunir Björns Bjarnasonar til að lögfesta öryggisgæzlu og njósnir eru því andvana fæddar.
Barátta menningarheima

Af sagnfræðispámönnum, sem skrifuðu fyrir tíu árum um framvindu heimsmála á nýrri öld, hefur Samuel P. Huntington enzt bezt, betur en Francis Fukuyama og Niall Ferguson, Benjamin Barber og Paul Kennedy. Bókin um menningarátök trúarsvæða, “The Clash of Civilizations” gæti hafa verið skrifuð í gær. Hún lýsir því ástandi, að vanhæf Bandaríkjastjórn hefur gert þorra múslima brjálaða og margfaldað hryðjuverkaógn okkar allra. Hún lýsir stigmagnandi átökum á skurðsvæðum menningarheima. Huntington telur eina björgun mannkyns felast í samkomulagi menningarheima um ný samskiptaform.
Vestræn gildi sérstæð

Samuel P. Huntington telur, að vestrænt samfélag byggist á lögum og rétti, mannréttindum, einstaklingshyggju, þingræði og klassískum menningararfi og einkum þó á kristnum arfi. Hann telur, að vesturlönd eigi að krefjast þess, að innflutt fólki fallist á vestræn gildi. Hins vegar megi vesturlönd ekki reyna að troða slíkum gildum upp á aðra menningarheima, allra sízt íslam og Kína. Þar séu önnur gildi talin æðri. Íslam hefur ofbeldishneigðari gildi og blóðug landamæri, en Kína hefur samfélagslegri gildi og undirgefni við yfirvaldið, auk þess sem Kína telur sig vera nafla jarðarinnar allrar.
Endurkoma Bandaríkjanna

Ef kosningaspár í Bandaríkjunum eru réttar, munu demókratar taka við stjórn þar í landi í kosningunum 2006 og 2008. Þá munu loksins fjara út völd geðsjúklinga, sem mundu vera á hæli, ef þeir væru í Evrópu. Prédikarar trúarofstækis munu ekki lengur stjórna heiminum og Bandaríkin munu falla frá tilraunum til að móta heiminn í eigin mynd. Ef guð lofar, erum við að sigla inn í ferli, þar sem Evrópa og Bandaríkin sameinast aftur um að verja hugmynafræði sína gegn innreið pyntinga, fangelsana án dóms og laga og annars hryllings, sem sigldi í kjölfar George W. Bush og ofstækismannanna.
Uppgjör trúarbragða

Kristin trú er eina heimstrúin á undanhaldi, þótt hún sé fjölmennust. Hindúismi og búddatrú standa í stað. Eina heimstrúin í sókn er íslam. Múslimar eru orðnir fleiri en einn milljarður manna. Með sama áframhaldi verða múslimar orðnir fleiri en kristnir í heiminum eftir tvo áratugi. Íslam hefur jafnframt orðið róttækari trú í harðari andstöðu við vestræn gildi. Þar með er að aukast horfur á uppgjöri trúarbragðanna eins og Samuel Huntington spáði árið 1993. Nánast öll átakasvæði eru á jaðri íslams og múslimar eru núna aðilar að flestum átökum í heiminum.
Uppgjör tungumála

Þótt enska hafi náð yfirburðastöðu í hinum vestræna heimi, þá sækir hún ekki fram annars staðar. Hún er á undanhaldi í Indlandi fyrir hindí. Í Austur-Asíu rísa japanska og kínverska á kostnað ensku. Arabíska er í örum vexti sem sameiningartákn múslima. Enska er fyrst og fremst mál ákveðinna stétta, svo sem flugmanna og Davos-manna, auk þess sem hún hefur klofnað í torskilin tungumál, svo sem indverska ensku og nígeríu-ensku. Fjarri fer, að enska sé lingua franca heimsins. Mandarínska er töluð af miklu fleirum og hindí af næstum jafn mörgum. Uppgjör tungumálanna er rétt að hefjast.
Uppgjör menningar

Róttækir múslimar klæðast vestrænum gallabuxum, hlusta á vestræna músík og drekka vestrænt kók, þegar þeir setja saman sprengjur til að ráðast á vesturlönd. Dreifing vestrænnar yfirborðsmenningar vítt um heim táknar hvorki yfirburði vestrænnar raunmenningar né dreifingu hennar til annarra menningarsvæða. Fólk um allan heim velur það frá vesturlöndum, sem það kærir sig um, og hafnar öðru. Það færir heiminn ekkert nær vestrænni yfirtöku, að fleiri drekki kók og noti tölvu. Undiraldan ein skiptir máli. Ekkert bendir til, að vestræn menning fari sigurför um heiminn.